AIŠKINAMASIS RAŠTAS

Dėl Molėtų rajono savivaldybės sutikimo subnuomoti žemės sklypo, esančio Ąžuolų g. 8, Molėtuose, dalį

1. Parengto tarybos sprendimo projekto tikslai ir uždaviniai:

Sprendimo projekto tikslas – sutikti, kad Savivaldybei nuosavybės teise priklausančio žemės sklypo (unikalus Nr. 6252-0005-0027, kadastro Nr. 6252/0005:27), esančio Ąžuolų g. 8, Molėtuose, nuomininkas UAB „Gerugnė“ (toliau – Nuomininkas) subnuomotų 0,0325 ha žemės sklypo plotą pagal 2020 m. rugsėjo 18 d. Molėtų rajono savivaldybės žemės nuomos sutartyje Nr. T5-10 nustatytus reikalavimus ir sąlygas.

2. Siūlomos teisinio reguliavimo nuostatos:

Sprendimu teisinio reguliavimo nuostatos nėra nustatomos.

3. Laukiami rezultatai:

Žemės sklypo nuomininkas, gavęs sutikimą subnuomoti nuomojamo žemės sklypo dalį, sukurs infrastruktūrą, būtiną viešbučio lankytojams.

4. Lėšų poreikis ir jų šaltiniai:

Lėšų poreikio nėra.

5. Kiti sprendimui priimti reikalingi pagrindimai, skaičiavimai ar paaiškinimai:

Molėtų rajono savivaldybė (toliau – Nuomotojas) 2020 m. rugsėjo 18 d. sudarė Molėtų rajono savivaldybės žemės nuomos sutartį Nr. T5-10 su Nuomininku žemės sklypo (unikalus Nr. 6252-0005-0027, kadastro Nr. 6252/0005:27), esančio Ąžuolų g. 8, Molėtuose, nuomai 80 metų. Išnuomotame sklype statomas viešbutis. Bendras išnuomoto žemės sklypo plotas 0,2589 ha.

2024 m. sausio 12 d. gautas Nuomininko prašymas dėl Nuomotojo sutikimo subnuomoti 0,0325 ha žemės sklypo plotą, kuriame būtų įrengtos elektromobilių ir hibridinių transporto priemonių įkrovimo stotelės ir jų eksploatavimui skirtos automobilių stovėjimo vietos bei vykdoma elektromobilių įkrovimo veikla.

Lietuvos Respublikos civilinio kodekso 6.553 straipsnio 1 dalis reglamentuoja, kad „Žemės nuomininkas, gavęs rašytinį nuomotojo sutikimą, turi teisę išsinuomotą žemę subnuomoti pagal žemės nuomos sutartyje nustatytus reikalavimus ir sąlygas.“.